# **Становништво старо 15 и више година према националној припадности, стрости, полу и школској спреми**

Школска спрема

У колони „Без школскеспреме“ дати су подаци за лица која никада нису похађала основну школу, за лица која нису завршила ниједан разред основне школе, као и за лица стара 15 и више година која похађају основну школу.

У колони „Непотпуно основно образовање“ приказан је број лица која су завршила мање од осам разреда основне школе и нису наставила школовање.

У колони „Основно образовање“ приказан је број лица која су завршила осмогодишњу основну школу.

У колони „Средње образовање“ дати су збирни подаци за лица која су завршила средњу стручну школу (у трајању од две године, трогодишњу и четворогодишњу), гимназију, као и за лица која су завршила специјализацију после средње школе.

Колона „Више образовање*“* садржи збирне податке за лица која су завршила вишу школу и за лица која су завршила први степен студија на факултету према важећим прописима и поседују диплому о завршеном I степену.

У колони „Високо образовање“ дати су збирни подаци за лица која су стекла диплому високе школе, факултета, односно академије, за лица која су завршила мастер академске или мастер струковне студије, интегрисане академске студије (медицина, стоматологија, ветерина, фармација), специјалистичке академске студије после мастера, као и за лица која су завршила магистарске и докторске студије.

Национална припадностт

У колони „Остали“ дати збирни подаци за етничке групе које имају мање од две хиљаде припадника (Ашкалије, Цинцари, Чеси, Италијани и др.), као и за лица која су се двојако/вишеструко изјаснила (Србин-Македонац, Мађарица-Југословенка, Црногорац-Србин и др.).

У колони „Нису се изјаснили“ приказан је број лица која су искористила своје Уставом загарантовано право и могућност да се не изјасне о својој националној припадности.

У колони „Регионална припадност“ приказан је број лица која су се изјаснила према својој регионалној – локалној припадности, односно као Шумадинци, Војвођани, Врањанци, Ужичани, Пироћанци и слично.

У колони „Непознато“ исказан је укупан број лица за која није прикупљен одговор на питање о националној припадности, или је добијен одговор који не представља изјашњавање о националној припадности (Ванземаљац, Џедај, Марсовац, Космополита, Мохиканац, Хобит, Вилењак, Пингвин итд.), као и број лица за која су подаци преузети из адиминстративних извора.